CELEX: 32017R0840
Language: lv
Date: 2017-05-17 00:00:00
Title: Komisijas Īstenošanas regula (ES) 2017/840 (2017. gada 17. maijs) par darbīgās vielas ortosulfamurona neapstiprināšanu saskaņā ar Eiropas Parlamenta un Padomes Regulu (EK) Nr. 1107/2009 par augu aizsardzības līdzekļu laišanu tirgū (Dokuments attiecas uz EEZ. )

18.5.2017   
            
            
               LV
            
            
               Eiropas Savienības Oficiālais Vēstnesis
            
            
               L 125/10
            
         KOMISIJAS ĪSTENOŠANAS REGULA (ES) 2017/840
   (2017. gada 17. maijs)
   par darbīgās vielas ortosulfamurona neapstiprināšanu saskaņā ar Eiropas Parlamenta un Padomes Regulu (EK) Nr. 1107/2009 par augu aizsardzības līdzekļu laišanu tirgū
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2009. gada 21. oktobra Regulu (EK) Nr. 1107/2009 par augu aizsardzības līdzekļu laišanu tirgū, ar ko atceļ Padomes Direktīvas 79/117/EEK un 91/414/EEK (1), un jo īpaši tās 13. panta 2. punktu,
   tā kā:
   
               (1)
            
            
               Saskaņā ar Regulas (EK) Nr. 1107/2009 80. panta 1. punkta a) apakšpunktu Padomes Direktīvu 91/414/EEK (2) piemēro tām darbīgajām vielām, par kurām saskaņā ar minētās direktīvas 6. panta 3. punktu pirms 2011. gada 14. jūnija pieņemts lēmums attiecībā uz apstiprinājuma procedūru un nosacījumiem. Attiecībā uz ortosulfamuronu Regulas (EK) Nr. 1107/2009 80. panta 1. punkta a) apakšpunkta nosacījumi ir izpildīti ar Komisijas Lēmumu 2006/806/EK (3).
            
         
               (2)
            
            
               Saskaņā ar Direktīvas 91/414/EEK 6. panta 2. punktu Itālija 2005. gada 4. jūlijā saņēma pieteikumu no Isagro S.p.A. par darbīgās vielas ortosulfamurona iekļaušanu Direktīvas 91/414/EEK I pielikumā. Ar Lēmumu 2006/806/EK tika apstiprināts, ka dokumentācija ir pilnīga, proti, principā to var uzskatīt par atbilstošu Direktīvas 91/414/EEK II un III pielikumā noteiktajām datu un informācijas prasībām.
            
         
               (3)
            
            
               Attiecībā uz lietojuma veidiem, kurus ierosinājis pieteikuma iesniedzējs, šīs darbīgās vielas iedarbība uz cilvēka un dzīvnieku veselību un vidi ir novērtēta saskaņā ar Direktīvas 91/414/EEK 6. panta 2. un 4. punkta noteikumiem. Izraudzītā ziņotāja dalībvalsts 2012. gada 27. jūlijā iesniedza novērtējuma ziņojuma projektu. Saskaņā ar Komisijas Regulas (ES) Nr. 188/2011 (4) 6. panta 3. punktu pieteikuma iesniedzējam tika lūgts sniegt papildu informāciju. Itālijas veiktais izvērtējums par pieteikuma iesniedzēja iesniegto papildu informāciju tika iesniegts kā papildinājumi novērtējuma ziņojuma projektam, un 2013. gada augustā tos apkopoja Eiropas Pārtikas nekaitīguma iestāde (turpmāk “Iestāde”).
            
         
               (4)
            
            
               Dalībvalstis un Iestāde izskatīja novērtējuma ziņojuma projektu. Iestāde 2013. gada 3. septembrī iesniedza Komisijai secinājumu par darbīgās vielas ortosulfamurona pesticīdu riska novērtējumu (5). Iestāde secināja, ka pieejamā informācija par atlieku īpašībām galvenajās kultūrās un pēckultūrās apvienojumā ar to, ka trūkst informācijas par dažu augu metabolītu toksikoloģiskajiem datiem un uzņemtajām devām, neļauj pabeigt novērtējumu par risku patērētājiem. Turklāt nebija iespējams pabeigt tāda riska novērtējumu, kas rodas augsnē dzīvojošiem organismiem un ūdens organismiem. Iestāde arī konstatēja bažas, kuras raisa atsevišķi metabolīti, līdz ar to nebija iespējams pabeigt gruntsūdeņu eksponētības novērtējumu.
            
         
               (5)
            
            
               Komisija aicināja pieteikuma iesniedzēju iesniegt piezīmes par Iestādes secinājumu un saskaņā ar Regulas (ES) Nr. 188/2011 9. panta 1. punktu – par pārskata ziņojuma projektu. Pieteikuma iesniedzējs iesniedza piezīmes, un tās tika rūpīgi izskatītas.
            
         
               (6)
            
            
               Tomēr, neraugoties uz pieteikuma iesniedzēja izvirzītajiem argumentiem, 4. apsvērumā konstatētās/minētās bažas nevarēja novērst.
            
         
               (7)
            
            
               Līdz ar to nav pierādīts, ka ieteiktajos lietošanas apstākļos ir sagaidāms, ka augu aizsardzības līdzekļi, kuru sastāvā ir ortosulfamurons, kopumā atbilst Direktīvas 91/414/EEK 5. panta 1. punkta a) un b) apakšpunktā noteiktajām prasībām.
            
         
               (8)
            
            
               Tāpēc ortosulfamuronu nevajadzētu apstiprināt saskaņā ar Regulas (EK) Nr. 1107/2009 13. panta 2. punktu.
            
         
               (9)
            
            
               Saskaņā ar Direktīvas 91/414/EEK 8. panta 1. punkta b) apakšpunktu dalībvalstīm tika dota iespēja piešķirt ortosulfamuronu saturošiem augu aizsardzības līdzekļiem pagaidu atļaujas uz sākotnējo periodu, kas ir trīs gadi. Komisijas Īstenošanas lēmumā 2013/205/ES (6) dalībvalstīm ir atļauts pagarināt ortosulfamurona pagaidu atļaujas uz laikposmu, kas beidzas, vēlākais, 2015. gada 30. aprīlī.
            
         
               (10)
            
            
               Visu spēkā esošo atļauju termiņš ir beidzies, tāpēc nav nepieciešams piešķirt papildu laika periodu, lai atsauktu ortosulfamuronu saturošu augu aizsardzības līdzekļu atļaujas.
            
         
               (11)
            
            
               Šī regula neskar iespēju attiecībā uz ortosulfamuronu saskaņā ar Regulas (EK) Nr. 1107/2009 7. pantu iesniegt citus pieteikumus.
            
         
               (12)
            
            
               Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,
            
         IR PIEŅĒMUSI ŠO REGULU.
   1. pants
   Darbīgās vielas neapstiprināšana
   Darbīgā viela ortosulfamurons nav apstiprināta.
   2. pants
   Stāšanās spēkā
   Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2017. gada 17. maijā
      
         
            Komisijas vārdā –
         
         
            priekšsēdētājs
         
         Jean-Claude JUNCKER
      
   
   
      (1)  OV L 309, 24.11.2009., 1. lpp.
   
   
      (2)  Padomes 1991. gada 15. jūlija Direktīva 91/414/EEK par augu aizsardzības līdzekļu laišanu tirgū (OV L 230, 19.8.1991., 1. lpp.).
   
      (3)  Komisijas 2006. gada 24. novembra Lēmums 2006/806/EK, ar ko principā atzīst tās dokumentācijas pilnīgumu, kas iesniegta sīkākai izskatīšanai saistībā ar iespējamo ortosulfamurona iekļaušanu Padomes Direktīvas 91/414/EEK I pielikumā (OV L 329, 25.11.2006., 74. lpp.).
   
      (4)  Komisijas 2011. gada 25. februāra Regula (ES) Nr. 188/2011, ar ko nosaka sīki izstrādātus īstenošanas noteikumus Padomes Direktīvai 91/414/EEK attiecībā uz to darbīgo vielu novērtēšanu, kuras nav bijušas tirgū divus gadus pēc minētās direktīvas paziņošanas (OV L 53, 26.2.2011., 51. lpp.).
   
      (5)  EFSA Journal, 2013; 11(9):3352. Pieejams tiešsaistē: www.efsa.europa.eu.
   
      (6)  Komisijas 2013. gada 25. aprīļa Īstenošanas lēmums 2013/205/ES, ar ko dalībvalstīm atļauj pagarināt pagaidu atļaujas, kuras piešķirtas jaunām darbīgajām vielām acehinosilam, aminopiralīdam, askorbīnskābei, flubendiamīdam, gamma-cihalotrīnam, ipkonazolam, metaflumizonam, ortosulfamuronam, Pseudomonas sp. (celms DSMZ 13134), piridalilam, piroksulāmam, spiromezifēnam, tiēnkarbazonam un topramezonam (OV L 117, 27.4.2013., 20. lpp.).